text: Põhjuseid nimetas ta erinevaid. «Võib-olla on ravimi hind liiga kõrge. Võib-olla ei jõua patsient ravimit õigel ajal välja osta. Võib-olla vanemad inimesed ei saa pakendit lahti või on neil nii palju erinevaid ravimeid, et nad enam ei tea, mis ravim on mis,» tõi ta näiteid ning lisas, et oluline osa on ka uskumusel. «Patsient võib arsti juures jätta mulje, et tuleb raviga kaasa, aga tegelikult arvab, et ravimifirmad tahavad teda röövida. Hüpertensiooni puhul ei tunneta patsient alati kõrget vererõhku ja seetõttu kahtleb, kas on ikka vaja ravimit võtta. Väga raske on selliseid patsiente motiveerida elustiili muutma.»